รัฐบาลไทย-ข่าวทำเนียบรัฐบาล-รอง นรม. นายอนุทินฯ เตรียมเสนอ ครม. จัดโมโต จีพี ต่อเนื่อง 5 ปี ดึงอุตสาหกรรมกีฬา สร้างมูลค่าเพิ่มทางเศรษฐกิจ
วันจันทร์ที่ 13 มกราคม 2563
รอง นรม. นายอนุทินฯ เตรียมเสนอ ครม. จัดโมโต จีพี ต่อเนื่อง 5 ปี ดึงอุตสาหกรรมกีฬา สร้างมูลค่าเพิ่มทางเศรษฐกิจ
นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการอํานวยการจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 – 2563 (2 ปี) ครั้งที่ 1/2563
วันนี้ (13 มกราคม 2563) เวลา 15.30 น. ณ ห้องประชุม 302 ตึกบัญชาการ 1 ทําเนียบรัฐบาล นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานการประชุมคณะกรรมการอํานวยการจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 – 2563 (2 ปี) ครั้งที่ 1/2563 ร่วมกับหน่วยงานที่เกี่ยวข้อง โดยนางสาวไตรศุลี ไตรสรณกุล รองโฆษกประจําสํานักนายกรัฐมนตรี เปิดเผยว่า ที่ประชุมได้มีการพิจารณาประเด็นที่น่าสนใจ อาทิ ผลการดําเนินงานจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 และแผนการดําเนินงาน ประจําปี 2563 รวมทั้งการพิจารณาร่างโครงสร้างคณะกรรมการ และคณะอนุกรรมการ จัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 – 2563 ณ จังหวัดบุรีรัมย์
ที่ประชุมได้เห็นชอบร่างโครงสร้างคณะกรรมการ และคณะอนุกรรมการ จัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 – 2563 ณ จังหวัดบุรีรัมย์ โดยเสนอให้มีคณะกรรมการอํานวยการจัดการแข่งขัน โดยมี รองนายกรัฐมนตรี (นายอนุทิน ชาญวีรกูล) เป็นประธาน และคณะกรรมการเตรียมการจัดการแข่งขัน โดยมีรัฐมนตรีว่าการกระทรวงการท่องเที่ยวและกีฬา เป็นประธาน เพื่อช่วยในการจัดการแข่งขัน ฯ โดยคณะกรรมการอํานวยการจัดการแข่งขันฯ จะทําหน้าที่กําหนดนโยบาย เสนอแนะ ให้คําปรึกษาเกี่ยวกับการจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 – 2563 (2ปี) ขณะที่คณะกรรมการเตรียมการจัดการแข่งขัน จะทําแผนและเตรียมการจัดการแข่งขัน พร้อมทั้งมีคณะอนุกรรมการฝ่ายต่าง ได้แก่ ฝ่ายการจัดการแข่งขันและสิทธิประโยชน์ ฝ่ายรักษาความปลอดภัยและการจราจร ฝ่ายคมนาคมและขนส่ง ฝ่ายขับเคลื่อนการกระจายรายได้สู่พื้นที่ และ ฝ่ายประสานกิจกรรมการท่องเที่ยว
โอกาสนี้ ที่ประชุมยังได้รับทราบผลการดําเนินงานจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 ซึ่งมีผู้ร่วมกิจกรรมกาวแข่งขัน ถึง 226,655 คน มีสัดส่วนผู้ชมชาวต่างประเทศ ร้อยละ 26.3 สร้างรายได้และมูลค่าเศรษฐกิจถึง 3,457 ล้านบาท สําหรับแผนการดําเนินงาน ประจําปี 2563 ได้กําหนดการพิธี เปิด – ปิด การแข่งขันรถจักรยานยนต์ชิงแชมป์โลก รายการ โมโต จีพี ประจําปี 2563 แล้ว ในวันที่ 22 มีนาคม 2563 ณ สนามช้างอินเตอร์เนชั่นแนวเซอร์กิต จังหวัดบุรีรัมย์
นอกจากนี้ ยังได้มีการรายงานว่า คณะกรรมการเตรียมการจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562 – 2563 ได้ประชุมและมีมติมอบหมายให้การกีฬาแห่งประเทศไทยเสนอการต่อสัญญาการเป็นเจ้าภาพจัดการแข่งขัน ฯ ในปี 2564-2568 (2020-2024) อีก 5 ปี โดยจะเสนอให้คณะรัฐมนตรีพิจารณาให้ความเห็นชอบต่อไป
รองนายกรัฐมนตรี ได้กล่าวว่า นายกรัฐมนตรีได้ลงนามคําสั่งแต่งตั้งให้ตนเองเป็นประธานคณะกรรมการอํานวยการจัดการแข่งขันรถจักรยานยนต์ชิงแชมป์โลก รายการ โมโต จีพี ประจําปี 2562-2563 (2ปี) เนื่องจากเป็นรองนายกรัฐมนตรีที่กํากับดูแล กระทรวงการท่องเที่ยวและกีฬา ที่ผ่านมาการแข่งขันก็ประสบความสําเร็จและได้รับความชี่นชมจากผู้ชื่นชอบกีฬาแข่งจักรยานยนต์ ช่วยดึงดูดนักท่องเที่ยวมาประเทศไทย รวมทั้งที่จังหวัดบุรีรัมย์ ซึ่งเป็นที่ตั้งสนามแข่ง กลายเป็นเมืองท่องเที่ยว เมืองกีฬา นํารายได้เข้าประเทศ และกระจายรายได้สู่ท้องถิ่น
รองนายกรัฐมนตรี ยังกล่าวหากการแข่งขันประสบความสําเร็จกลายเป็นกิจกรรมการท่องเที่ยวระดับประเทศ คณะกรรมการ ฯ ต้องมีการวางแผนระยะยาว ซึ่งจะช่วยสร้างแรงบันดาลใจให้กับภาคเอกชนในวงกว้าง ทําให้กล้าคิด กล้าลงทุนในกิจกรรมกีฬา เพิ่มมากยิ่งขึ้น ซึ่งคณะกรรมการ ฯ ยินดีพร้อมสนับสนุนทุกจังหวัด ไม่ใช่เฉพาะจังหวัดบุรีรัมย์
.....................................
กลุ่มประชาสัมพันธ์และเผยแพร่ สํานักโฆษก